SKRIFTLIG FORESPØRGSEL E-2197/00

af Astrid Lulling (PPE-DE) til Kommissionen

(3. juli 2000)

Om: Restriktioner som følge af Evin-loven for tv-transmission i Frankrig af sportsbegivenheder i udlandet

I skriftlig forespørgsel E-0550/00 til Kommissionen af 28. februar 2000(1) blev der givet udtryk for Europa-Parlamentets bekymringer over den franske Evin-lov, der medfører annullering af transmissioner af sportsbegivenheder i udlandet på grund af anvendelsen af reklameskilte for alkoholholdige drikke, og især bekymringerne over henlæggelsen af den klage, som Kommissionen ellers fulgte op i juli 1996 med en begrundet udtalelse til Frankrig, hvori den erklærede den franske adfærd for en indskrænkning i den frie bevægelighed for tjenesteydelser.

I svaret af 10. april 2000 har kommissær Bolkestein lovet personligt at søge en løsning i sagen og at bede om et møde med de kompetente franske ministre (mldr), så overtrædelsesproceduren kan blive drøftet på højeste niveau.

Ifølge Parlamentets oplysninger har kommissær Bolkestein haft et møde med den franske kulturminister, Catherine Tasca, den 7. juni i Paris. Har dette møde gjort det muligt at finde en tilfredsstillende løsning på de problemer, der var genstand for den begrundede udtalelse?

Er det korrekt, at Kommissionen har foreslået de franske myndigheder nogle justeringer i adfærdskodeksen, men ikke sat spørgsmålstegn ved dens eksistens, selv om adfærdskodeksen er den væsentligste hindring for anvendelsen af det retssikkerhedsprincip, som EF-Domstolen har knæsat?

Mener Kommissionen, at justeringer i adfærdskodeksen kan give et tilfredsstillede svar og sikre fri udveksling af tjenesteydelser og respekt for retssikkerhedsprincippet?

Har de franske myndigheder garanteret, at domstolene, der normalt kun er bundet af bestemmelserne i Evin-loven, reelt vil følge principperne i adfærdskodeksen?

(1) EFT C 330 E af 21.11.2000, s. 185.

Samlet svar afgivet på Kommissionens vegne af Frederik Bolkestein på skriftlige forespørgsler E-2118/00, E-2197/00 og P-2210/00

(28. juli 2000)

Kommissionen skal erindre om, at den er i færd med at undersøge denne sag indgående, ikke kun på grund af den store interesse, sagen har vakt i Parlamentet, men også fordi Kommissionen gerne vil sikre sig, at reglerne for det indre marked overholdes.

Kommissionen ønsker i denne sag frem for alt at sikre, at anvendelsen af Evin-loven er i overensstemmelse med EF-traktatens artikel 49 (tidl. artikel 59), dvs. at den står i et rimeligt forhold til beskyttelsen af den offentlige sundhed, et mål, som har Kommissionens fulde støtte, og den frie udveksling af tjenesteydelser. Kommissionen mener i denne forbindelse, at adfærdskodeksen fra 1995 i princippet kan være et passende middel til at sikre, at kravet om proportionalitet tilgodeses. Kommissionen mener dog, at de franske myndigheder for at kunne nå dette mål må forbedre kodeksen yderligere i samarbejde med de berørte parter, bl.a. ved at indskrænke anvendelsen af den til et nøje fastlagt og begrænset antal tilfælde og sikre alle berørte parter større retssikkerhed og forudsigelighed.

Kommissæren med ansvar for det indre marked og den franske minister for kultur og kommunikation drøftede på et konstruktivt møde i Paris den 7. juni 2000, hvilke skridt de franske myndigheder må tage for at efterkomme kravene. I første omgang vil de franske myndigheder forhøre sig hos de berørte parter, herunder annoncører og idrætsforbund, om kodeksens indhold og virkning. Så snart de fornødne skridt er taget, og Kommissionen har truffet endelig afgørelse i sagen, orienterer Kommissionen naturligvis de ærede medlemmer.